**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. október 25-i nyilvános ülésére**

**TÁRGY:**

**Döntés az időskorú balatonberényi lakosok 2022. évi egyszeri támogatásáról**

**ELŐADÓ:**

Druskoczi Tünde

polgármester

Tisztelt Képviselő-testület!

A képviselő-testület önkormányzati rendeletében döntött arról, hogy a Balatonberényben állandó lakóhellyel rendelkező és a bejelentett állandó lakóhelyükön életvitelszerűen élő, 65. életévüket betöltött polgárait minden évben egy alkalommal, az adventi időszakban, jövedelemtől függetlenül támogatásban részesíti. A támogatás formája lehet természetbeni (vásárlási utalvány) vagy pénzbeli. A rendelet értelmében a képviselő-testület minden év október hónapban határozattal dönt a támogatás formájáról és annak összegéről. 2020 és 2021 évben a 65. év feletti, Balatonberényben állandó lakóhellyel rendelkező személyek 3.000 Ft, majd 4.000 Ft értékű Coop vásárlási utalványban részesültek. A 2022. évi költségvetésben erre a célra 1.760.000 Ft került elkülönítésre. A Balatonkeresztúri Közös Önkormányzati Hivatal 2022. szeptemberi népesség-nyilvántartási adatai szerint az ebben az évben 65. életévüket betöltő és annál idősebb, Balatonberényben állandó lakóhellyel rendelkező személyek száma 420 fő, ebből településünkön 307 fő lakik életvitelszerűen.

Javaslom, hogy a T. Képviselő-testület ebben az évben a jogosultak részére 5.000 Ft összegű pénzbeli támogatásról döntsön, az így juttatott összeg a 2022. évi költségvetésben rendelkezésre áll.

A támogatás kifizetésére személyesen, vagy meghatalmazott útján a 2022. november 15. és december 15. napja közötti időszakban kerülne sor Balatonberény Község Önkormányzat hivatalos helyiségében, meghatározott kifizetési napokon. A 2022. december 15-i határidő jogvesztő.

A jogosultakat a hivatal 2022. november 15. napjáig személyesen, írásban értesíti a támogatásról és az átvétel feltételeiről.

**Határozati javaslat:**

Balatonberény Község Önkormányzat Képviselő-testülete az időskorú lakosok egyszeri önkormányzati támogatásáról szóló önkormányzati rendelet alapján a Balatonberényben állandó lakhellyel rendelkező és a bejelentett állandó lakóhelyükön életvitelszerűen élő, 65. életévüket betöltött polgárai részére 2022. évben 5.000 Ft pénzbeli támogatást ad a 2022. évi költségvetés terhére.

Határidő: 2022. december 15.

Felelős: Druskoczi Tünde polgármester

Balatonberény, 2022. október 19.

Druskoczi Tünde

polgármester